Ego Henricus, Dei gratia Eduensis episcopus, presentibus et futuris notifico quod Symeon de Curtenge, cujus erat tertia pars decime finagii Saigniaci, concessit fratribus Fonteneti ut de omni terra quam adquirere possent in eodem finagio, nullam ei penitus decimam darent, sed eum libere et absque omni custumia excolerent. Hoc laudavit Falkembella, conjux ejus. Sed quia filii ejus, Hugo et Andreas, nondum tante erant etatis ut id laudare possent, postea movente patre, sponteque sua venientes ante presentiam meam, laudaverunt supradictum donum et concesserunt tercias de campo Magni Jailliaci. Laudaverunt etiam donum vinearum de Villenis quod eidem ecclesie fecerat Symon, pater eorum, retento sibi annuali censu XVI nummis et obolo. Hujus rei testes sunt, tres archipresbiteri: Galterus Eduensis, Hugo Pulleniaci; Jordanus Tullionis, Rainaldus Montisbarri decanus et Odo, capellanus de Marmania.